भारत से मिले 203 रन के लक्ष्य का पीछा करने उतरी मेहमान इंग्लैंड की शुरुआत ठीक नहीं रही और चहल ने सैम बिलिंग्स को बिना खाता खोले रैना के हाथों कैच करा दिया। इसके बाद जैसन रॉय (32) ने जो रूट (42) के साथ दूसरे विकेट के लिए 47 रन की साझेदारी की। रॉय ने 23 गेंदों में 32 रन की अपनी तेज पारी में चार चौके और एक छक्का लगाया। उन्हें लेग स्पिनर अमित मिश्रा ने धोनी के हाथों कैच कराया। रूट ने चहल की गेंद पर पगबाधा आउट होने से पहले 37 गेंदों में 42 रन की सर्वाधिक पारी में चार चौके और दो छक्के लगाए। कप्तान इयोन मोर्गन ने कप्तानी पारी खेलते हुए 21 गेंदों पर 40 रन की अपनी तूफानी पारी में दो चौके और तीन छक्के उड़ाए। मोर्गन को चहल ने पंत के हाथों कैच कराया। मोर्गन ने रूट के साथ तीसरे विकेट के लिए 64 रन की साझेदारी की। इंग्लैंड एक समय तीन विकेट पर 119 रन बनाकर मजबूत स्थिति में था लेकिन मोर्गन और रूट के आउट होते ही इंग्लैंड के बल्लेबाज ताश के पत्ते की तरह ढह गए। भारतीय गेंदबाजों के आग उगलती गेंदबाजी के आगे इंग्लैंड ने अपने आखिरी सात विकेट मात्र आठ रन के अंदर गंवा दिये। इंग्लैंड के छह बल्लेबाज खाता भी नहीं खोल सके। भारत की तरफ से 26 वर्षीय चहल चार ओवर में 25 रन पर छह विकेट लेकर सबसे सफल गेंदबाज रहे। इसके अलावा बुमराह ने 2.3 ओवर में 14 रन पर तीन विकेट और मिश्रा ने 23 रन पर एक विकेट लेकर भारत को 2-1 से सीरीज जिता दिया। सीरीज का पहला मैच इंग्लैंड ने सात विकेट से जबकि दूसरा मैच भारत ने पांच रन से जीता था। इससे पहले ट््वंटी-20 के बादशाह सुरेश रैना (63) और दुनिया के सर्वश्रेष्ठ फिनिशर महेंद्र सिंह धोनी (56) के आतिशी अर्धशतकों से भारत ने छह विकेट पर 202 रन का मजबूत स्कोर बनाया। रैना ने 45 गेंदों पर 63 रन की पारी में दो चौके और पांच छक्के उड़ाए। रैना का पिछले सात साल में ट्वंटी-20 अंतरराष्ट्रीय मैचों में यह पहला अर्धशतक है। रैना ने ट्वंटी-20 में अपना आखिरी अर्धशतक 2010 में बनाया था।